इस बारे में जानकारी देते हुए पुलिस विभाग के एक प्रवक्ता ने बताया कि एसपीसी कैडेटों के लिए एक विशेष युनिफार्म का चयन कर लिया गया है तथा एसपीसी का एक अलग ‘लोगों (प्रतीक चिन्ह)’ तथा झंडा भी तैयार कर लिया गया है। यह एसपीसी कार्यक्रम आठवीं और नौंवी कक्षा के विद्यार्थियों के लिए चलाया जाएगा, जिसमें उन्हें मानवता और सामाजिक गतिविधियों के साथ जोडक़र समाज के लिए उपयोगी नागरिक बनने का प्रशिक्षण दिया जाएगा। एक ऐसा नागरिक जिसे देश के बुनियादी कानून की जानकारी हो और वह कानून का स्वेच्छा से पालन करे, समाज में दूसरो के लिए उसके मन मे जिम्मेदारी का अहसास हो और वह समाज के कमजोर वर्ग के प्रति दया का भाव रखता हो तथा सामुदायिक मुद्दे को हल करने में सहभागिता करे। उन्होंने बताया कि नौंवी कक्षा उत्तीर्ण करने पर एसपीसी के विद्यार्थियों के कैंप लगवाए जाएंगे जिनमे यह देखा जाएगा कि एसपीसी के प्रशिक्षण में उन्होंने कितना सीखा है।